title: ريغا
text: ريغا هيّا مدينة أترية قديمة ف لمغريب جات 55 كيلوميطر علا وليلي ؤ 8 كيلوميطر علا سيدي سليمان، ف إقليم قنيطرة. ريغا تقدر تكون هيا نيت ݣيلدا ؤلا سيلدا، لي كاين حتيمال كبير بلي كانت لعاصيمة د مملكة موريطانية، قبل ما تولي عندها تبعية ل لإمبراطورية رّومانية ف لعهد ديال لماليك بوكوس تّاني. ريغا تّلقاو فيها أتار ديال سّكنى من لفترة لمورية ؤ رّومانية ؤ حتا لبدية د لفترة لإسلامية.
  
  لموقع تّكتاشف ف 1919، ؤ تدارو فيه أبحات أركيولوجية من ديك سّاع، لي عاودو بداو ف 2004. ف 2008، لبحت لأركيولوجي لي تدار ف ريغا كشف علا واحد لبنيان لي غالبا كانت أكاب (بيت د لخزين) كاترجع ل لبدية ديال لقرون لوسطانية، ب لإضافة ل جوج نقيشات ب حروف بونيقية جديدة علا جّنب ديال ݣلّات ديال تمليح لحوت، كاترجع ل لقرن لّول لميلادي. هاد جّوج نقيشات فيهوم 6 د سّطورا ؤ باقين تحت دّيراسة، ؤ هوما أطول نصوص بونيقية تّلقاو ف لمغريب ل حد سّاعة. من غير هادشي، لفرقة د لبحت لأركيولوجي لي كانت مكوّنة من باحيتين مغاربا ؤ فرانساويين، دارت كتيشاف فاريد ديال معصرة د لعنب ديال لمصاوبة د شّراب، شّي لي أكدوه لبقايا لي تلقاو فيها ب تّحليل لكيماوي. هاد لمعصرة نقدرو نعتابروها أقدم مصنع د شّراب معروف ف تّاريخ د لمغريب.
  
  عيون لكلام
  
  شوف تا 
   شالة
   ليكسوس
   تامودا
   وليلي
  
  موريطانية
  مدون مغربية أترية
  لمغريب لقديم
  لإمبراطورية الرومانية
  عاصيمة قديمة د لمغريب